**נורמן גארי פינקלשטיין** (באנגלית: **Norman Gary Finkelstein**; נולד ב-8 בדצמבר 1953) הוא דוקטור למדע המדינה, יהודי-אמריקני העוסק בנושאים יהודיים ובסכסוך הישראלי-פלסטיני. פינקלשטיין ידוע בביקורת החריפה שהוא מותח כלפי ישראל והציונות.

קורות חייו
----------

נורמן פינקלשטיין נולד למארליה הוסיט ולזכריה פינקלשטיין, שניהם ניצולי שואה. בעל דוקטורט במדע המדינה מאוניברסיטת פרינסטון.

פינקלשטיין החזיק במשרות אקדמיות במספר אוניברסיטאות: ברוקלין קולג', אוניברסיטת ראטגרס, הנטר קולג', אוניברסיטת ניו יורק ואוניברסיטת דה-פול בשיקגו (בה שימש בדרגת Assistant Professor בין השנים 2001–2007, המקבילה למרצה או מרצה בכיר בישראל). ביוני 2007 החליטה הנהלת אוניברסיטת דה-פול שלא להעניק לפינקלשטיין קביעות. רוב חברי המחלקה למדע המדינה, בה שימש כמרצה, הצביעו בעד הענקת קביעות אולם דרגים בכירים יותר דחו את המלצתם. בתגובה תבע פינקלשטיין את המוסד. התביעה הסתיימה בפשרה כספית (שלא פורסמה) ופינקלשטיין עזב את האוניברסיטה. כיום הוא מתפקד כ"חוקר עצמאי" (Independent Scholar).

עמדותיו כלפי ישראל
------------------

פינקלשטיין הוא ממבקריה החריפים של מדיניות ישראל כלפי הפלסטינים וכתב שורה של ספרים ומאמרים בנושא.

בספרו "תעשיית השואה" האשים את ישראל בשימוש מניפולטיבי בזכר השואה ובאנטישמיות להצדקת מדיניות בלתי לגיטימית.

בריאיון שנתן בפברואר 2009 בעקבות מבצע עופרת יצוקה לעיתון הטורקי "זאמאן" אמר: "ישראל הופכת למדינה בלתי שפויה [...] כל העולם רוצה שלום, אירופה רוצה שלום, ארצות הברית רוצה שלום, אבל המדינה הזו (ישראל) רוצה מלחמה, מלחמה, מלחמה. בשבועות הראשונים לטבח (שבוצע על ידי ישראל) היו דיווחים בתקשורת הישראלית שישראל אינה רוצה להכניס את כל הכוחות לעזה כדי לתקוף את איראן. אחר כך היו דווחים שהיא מתכננת לתקוף בלבנון. זו מדינה מטורפת". וגם: "עבר הרבה זמן מאז הרגשתי קשר רגשי עם מדינת ישראל, אשר ללא רחמים ובברוטליות לא אנושית ממשיכה את המלחמות הרצחניות האכזריות הללו".

פינקלשטיין מצהיר כי התמיכה בישראל בקרב הציבור בארצות הברית ובאירופה נמצאת בירידה משמעותית מכיוון שהמדיניות הישראלית היא "בלתי ניתנת להגנה". לטענתו ירידה בתמיכה זו מורגשת בעיקר בקרב יהודים שמגדירים עצמם ליברלים ולא יכולים להזדהות יותר עם המדיניות הישראלית בשטחים הכבושים.

בינואר 2008 ביקר פינקלשטיין בלבנון כאורח רשמי של ארגון הטרור חזבאללה ונפגש עם בכיריו. פינקלשטיין הגדיר את הארגון כ"מייצג את התקווה" וציין כי "לפעמים אני חושב שזה דבר טוב מאוד שהחזבאללה הביא לתבוסת ישראל, אתם מוכרחים להמשיך להכות על ראשם עד אשר יתעשתו". ב-23 במאי 2008, לאחר שנחת בנמל התעופה בן-גוריון בדרכו לביקור במחנה פליטים ״בשטחים הכבושים״, אסרה ישראל את כניסתו, "בשל חשדות לקשרים לגורמים עוינים בלבנון".

פינקלשטיין תומך בפתרון של שתי מדינות על בסיס הקו הירוק ופתרון שנוי במחלוקת לבעיית הפליטים הפלסטינים. עם זאת, הוא הצהיר כי שיבה מלאה של כל הפליטים לתחומי ישראל אינה ישימה ולכן אין טעם לשאוף להגשים אותה. כמו כן, פינקלשטיין מתנגד לתנועה האנטי-ישראלית BDS, מכיוון שלטענתו היא לא מכירה בזכותה של ישראל להתקיים.

בזמן מבצע עופרת יצוקה ואחריו, האשים את ישראל שהיא יצאה למבצע כדי "לשקם את ההרתעה" כלומר "להטיל אימה על האזור", ובשביל לסכל "מתקפת שלום" של חמאס שהתכוון להגיע להסדר עם ישראל על בסיס הקו הירוק.

בשנת 2009 הוציא את הספר "הפעם הלכנו רחוק מדי" על מבצע עופרת יצוקה. פינקלשטיין קבע בספר זה כי ישראל לא יצאה למלחמה בעזה אלא לטבח מתוכנן נגד תושבי עזה. שם הספר לקוח מתוך מאמר של העיתונאי גדעון לוי באותו השם.

ב-7 באוקטובר 2023 השווה פינקלשטיין את מתקפת הפתע של ארגון הטרור חמאס על ישראל, שבה נטבחו מעל לאלף אזרחים ישראלים, למרד גטו ורשה וכתב "לעולם לא אנטור טינה – להפך, זה מחמם כל נים בנפשי – על המראות של ילדי עזה המחייכים, כאשר מדכאיהם היהירים הדוגלים בעליונות יהודית סוף סוף הושפלו". לאחר מספר ימים בראיון לפירס מורגן טען שחזר בו מההצהרה נוכח מספר ההרוגים ע"י החמאס.

ספריו
-----

* **This Time We Went Too Far: Truth and Consequences of the Gaza Invasion**. OR Books, New York: 2010.
* **Beyond Chutzpah: On the Misuse of Anti-Semitism and the Abuse of History**. U of California P:2005, ISBN 0-520-24598-9. 2nd updated edition, U of Cal. P. June 2008, ISBN 0-520-24989-5
* **The Holocaust Industry: Reflections on the Exploitation of Jewish Suffering**, Verso 2000, ISBN 1-85984-488-X.
* **A Nation on Trial: The Goldhagen Thesis and Historical Truth** (Co-author with Ruth Bettina Birn) Henry Holt and Co.1998, ISBN 0-8050-5872-9.
* **The Rise and Fall of Palestine: A Personal Account of the Intifada Years**. Minneapolis: U of Minnesota P 1996, ISBN 0-8166-2859-9.
* **Image and Reality of the Israel-Palestine Conflict**, Verso 1995, ISBN 1-85984-442-1

קישורים חיצוניים
----------------

ויקישיתוף מדיה וקבצים בנושא **נורמן פינקלשטיין** בוויקישיתוף
* אתר האינטרנט הרשמי של נורמן פינקלשטיין
* נורמן פינקלשטיין, ברשת החברתית אקס (טוויטר)

* נורמן פינקלשטיין, ברשת החברתית Goodreads
* יותם פלדמן, נורמן פינקלשטיין, היסטוריון וגם יהודי, טוען שהוא לא מכחיש שואה ובטח שלא תומך בטרור, באתר הארץ, 15 בינואר 2010

הערות שוליים
------------

1. ↑  אלי סניור ואדוה נפתלי, הפרופ' שביקר את ישראל לא יכול לבקר בה, באתר ynet, 24 במאי 2008
2. ↑  Israel Is Committing A Holocaust In Gaza: Norman Finkelstein באתר Counter Currents
3. ↑   קטע מריאיון עם נורמן פינקלשטיין ב-BBC: ‏Are American Jews Getting Fed Up of Israel?, סרטון באתר יוטיוב (אורך: 2:07)
4. ↑  American radical, חלק ב' דקה 38, באתר אל ג'זירה
5. ↑  יוסי מלמן, חוקר יהודי-אמריקאי שנפגש עם חזבאללה בא לישראל – וגורש, באתר הארץ, 25 במאי 2008
6. ↑  Reasoned rejection of one-state position, באתר הרשמי של פינקלשטיין
7. ↑  Norman Finkelstein: BDS Movement is a 'Cult' part 1 - YouTube
8. ↑  Norman Finkelstein: BDS Movement is a 'Cult' part 2 - YouTube
9. ↑  The Facts About Hamas and the War on Gaza נורמן פינקלשטיין, קאונטרפאנץ'‏ 2009
10. ↑  Norman Finkelstein, "John Brown's Body--in Gaza", Substack, October 7, 2023
11. ↑  Center on Extremism, "Anti-Israel Activists Celebrate Hamas Attacks that Have Killed Hundreds of Israelis, Anti-Defamation League, updated October 14, 2023
12. ↑  Piers Morgan vs Norman Finkelstein On Israel and Palestine | The Full Interview, ‏23/11/2023

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007261279905171
* BIBSYS: 90877674
* BNE: XX1603119
* BnF: cb133325415 (data)
* CiNii: DA10495227
* GND: 121137996
* ICCU: LO1V306630
* ISNI: 0000 0000 8160 6442
* LCCN: n86016924
* MusicBrainz: 6b7744c6-a1fa-4464-a317-72e7774e3a33
* NDL: 00978386
* NKC: mzk2006331610
* NLA: 55012634
* NLG: 200843
* NLK: KAC201231625
* NLP: a0000001238013
* NSK: 000262139
* NTA: 115242090
* RERO: 02-A003243814
* SNAC: w6f31rpb
* SUDOC: 035730390
* Trove: 1603214
* VIAF: 84661829
* WorldCat: lccn-n86016924

 |